Suomen Kuvalehden tietojen mukaan Oriveden kultakaivoksen hylättyä kaivostunnelia on pidetty luvatta kaatopaikkana 2000-luvun alusta alkaen.

Parintuhannen kuutiometrin kokoiseen tunneliin on piilotettu tyhjiä räjähdysainelaatikoita, öljykanistereita, muovijätettä, metallia ja muuta roskaa. Räjähdysainejätteiden hävitysohjeiden mukaan jätteiden joukossa ei saisi olla muuta ainetta tai materiaalia.

Kaivostoimintaa Orivedellä harjoittaa australialainen Dragon Mining, joka on kaivanut kultaa Pirkanmaalla vuodesta 2007.

Järjestelmällinen jätteiden piilottaminen kaivostunneliin on kuitenkin aloitettu SK:n tietojen mukaan jo 2000-luvun taitteessa. Toiminta on jatkunut myös 2010-luvulla. Vuosina 1994–2003 alueella toimi Outokumpu.